**7. Tjedni IZBJEGLICAma!**

Koordinacija za integraciju, neformalna mreža organizacija civilnog društva koje pružaju podršku izbjeglicama u integraciji, poziva vas na 7. Tjedne IZBJEGLICAma!

Događanja u sklopu Tjedana održavat će se od ponedjeljka, **15. lipnja do subote 27. lipnja u Karlovcu, Sisku, Kutini, Slavonskom Brodu, Splitu, Zadru, Zagrebu, Kuterevu i Ježevu**.

Tjedni IZBJEGLICAma! ove godine uključuju aktivnosti poput online panela i okruglih stolova, interaktivnih radionica, izložbe fotografija, kazališne predstave, webinara te zajedničkih druženja.   
  
Koordinacija za integraciju zajedno s partnerskim organizacijama iz gradova diljem Hrvatske poziva sve građane i građanke na sudjelovanje u aktivnostima koje potiču bolje razumijevanje teških okolnosti u kojima se nalaze izbjeglice u Hrvatskoj, a koje su se dodatno pogoršale u vrijeme krize te na upoznavanje s novim članovima našeg društva.

Tjedni IZBJEGLICAma! održavaju se već sedmu godinu za redom povodom Svjetskog dana izbjeglica, koji se obilježava 20. lipnja, kako bi se upozorilo na tešku situaciji u kojoj se nalaze ljudi diljem svijeta koji su prisiljeni napustiti svoje domove.

U Hrvatskoj je od 2004. godine do danas odobreno oko 920 međunarodnih zaštita, dok trenutno oko 300 tražitelja azila živi u prihvatilištima u Zagrebu i Kutini. U cijelom svijetu trenutno je više od 70 milijuna prisilno raseljenih osoba, kako procjenjuje UN-ova agencija za izbjeglice.   
  
Aktivnosti 7. Tjedana IZBJEGLICAma! pratite [ovdje](https://www.facebook.com/events/284940029300129/).

Za medijske upite slobodno kontaktirajte Lovorku Šošić na [lovorka.sosic@cms.hr](mailto:lovorka.sosic@cms.hr) ili na 0981898457.